Vrou by Umhlanga van verdrinking gered(Foto verskaf deur Netcare 911) ŉ Vrou is Maandag van verdrinking gered by die walvisbeen-wandelhoof in Umhlanga, KwaZulu-Natal. Shawn Herbst, woordvoerder van Netcare 911, sê paramedici is omstreeks 17:40 na die toneel ontbied. “ŉ Vrou is in die see meegesleur toe haar voete in die golwe onder haar uitgeslaan is. Lede van die publiek, wat gesien wat gebeur het, het in die water gespring om haar te help toe sy onder die water verdwyn het.” Die publiek het ŉ soektog van stapel gestuur en sy is onder die water gevind. “Die vrou was bewusteloos, maar is na die strand gebring en lewensredders het haar begin behandel. Die vrou het ŉ pols gehad, maar sy het byna nie asemgehaal nie.” Toe paramedici by die toneel opgedaag het, het ŉ nooddienspraktisyn die behandeling oorgeneem. Sy het gesukkel om asem te haal en seewater het deurgaans uit haar lugweg gekom. “Sy is bygebring en toe sy gestabiliseer is, is sy na ŉ hospitaal geneem vir verdere behandeling.”